Fieldsmedaljen er en vitenskapelig prismedalje som tildeles av Den internasjonale matematikkorganisasjonen. Medaljen viser portrett av Arkimedes og er utformet av Stefan Zachow
Skøyteløperen Rudolf Gundersen poserer med medaljer  Foto: Gustav Borgen (1865–1926) 

Kong Haakon den 7. (1872–1957) med medaljer før 1910.
Tysk krigsinvalid etter første verdenskrig tigger penger på gata i Berlin 1923 iført krigsmedaljen Jernkorset. Foto: Deutsches Bundesarchiv 
En **medalje** er en utmerkelse til minne om en person, en institusjon eller begivenhet og som deles ut som en påskjønnelse, ærespris eller i en konkurranse som premie. 

Ordet «medalje» kommer av det franske *médaille* som igjen stammer fra *metallum*, det latinske ordet for «metall» eller «malm». Forsida kalles advers eller avers, baksida revers. Medaljer kommer i alle fasonger, og de som ikke er runde, kalles gjerne plaketter og er vanligvis preget bare på framsida. Medaljer blir ofte båret i bånd, eventuelt med merker eller spenner i metall, og kan, på samme måte som ordener, også tildeles i miniatyrutgave. 

Medaljer blir utdelt som belønning og tegn på anerkjennelse innen de fleste samfunnsområder. Det kan være for sivil, militær, humanitær, vitenskapelig, næringslivsmessig, idrettslig eller foreningsmessig innsats. Innen idrett utdeles medaljer som premie i konkurranser. Det er da vanlig å tildele medaljer i tre valører: gull for første-, sølv for andre- og bronse for tredjeplass.

Medaljene har sitt opphav i antikkens myntkunst, og utviklet seg etter hvert som propagandamiddel for konger og fyrster. Medaljekunsten har en lang og rik historie med flere kjente utøvere, også i dag.

Norske medaljer
---------------

Utdypende artikkel: Liste over norske dekorasjoner

Kjente norske medaljer er:

* 7. juni-medaljen, til minne om unionsoppløsningen og delt ut til Stortingets og Regjeringens daværende medlemmer
* Aftenpostens gullmedalje, en av de høyeste utmerkelser som blir utdelt innen norsk idrett
* Holmenkollmedaljen, omtalt som skisportens høyeste utmerkelse i Norge
* Kongens fortjenstmedalje (i sølv og gull) stiftet 1908 av Haakon VII som belønning for innsats innen kunst, næringsliv, vitenskap og offentlig tjeneste
* Medaljen for borgerdåd (*Borgerdådsmedaljen*), stiftet 1819 som belønning til embetsmenn o.a. for verdifull virksomhet
* Medaljen for edel dåd (i sølv og gull], stiftet 19. august 1885, blir delt ut av Kongen i statsråd
* St. Olavsmedaljen, stiftet av Haakon VII 17. mars 1939 som belønning for innsats med å spre kunnskap om Norge i utlandet og å fremme forbindelsen til norske utvandrere
* Sydpolsmedaljen, stiftet av Haakon VII 20. august 1912 til deltakerne på Roald Amundsens sydpolsekspedisjon 1910–12

Noen krigsmedaljer er (etter rang):

* Krigskorset
* St. Olavsmedaljen med ekegren
* Krigsmedaljen
* Haakon VIIs Frihetsmedalje
* Deltagermedaljen

Den største offentlige samlinga av medaljer i Norge finnes i Universitetets Myntkabinett i Oslo.

Se også
-------

* Liste over dekorasjoner godkjent til bruk på norsk militær uniform
* Medaljong
* Merke
* Orden
* Priser og utmerkelser omtalt på Wikipedia

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Encyclopædia Universalis **·** GND **·** LCCN **·** BNF **·** BNF (data) **·** HDS **·** NDL **·** NKC
 |